এছাড়া এসেটাইলকোলিন নিউরোট্রান্সমিটারের পরিচালনা ঐচ্ছিক পেশীসমূহকে সাময়িকভাবে পক্ষাঘাতগ্রস্ত করে দেয়। আগেই জানিয়েছি যে এটা রেম ঘুমের একটা বিশেষ বৈশিষ্ট্য। গল্প-বলা-স্বপ্নে মস্তিষ্ক দেহের নড়াচড়া করার বিভিন্ন নির্দেশ পাঠায়। কিন্তু এই নির্দেশ সুষুম্নাকান্ডে প্রবেশের আগেই ব্রেন স্টেমের এসিটাইলকোলিন পরিচালিত স্নায়ু বর্তনীর সংকেতের মাধ্যমে অবদমিত হয়। নড়াচড়ার জন্য মস্তিষ্ক থেকে যথাযথ নির্দেশ পাঠালেও সে নির্দেশ দেহে ছড়িয়ে পড়ছে না। একারণে নির্দেশ পাঠানোর পরেও সংশ্লিষ্ট পেশী ও অন্যান্য ইন্দ্রীয় কিভাবে নড়াচড়া হচ্ছে এধরনের কোন অনুভূতি ফেরত পাঠাচ্ছে না মস্তিষ্কে। তাই রেম ঘুমের গল্প-বলা-স্বপ্নে আকাশে ওড়া সহ অবিরাম আনায়সগতির অনুভবের পেছনে সম্ভবত এই অবদমন দায়ী।